ไอแบงก์คลอดพันธบัตรซูกุกผลตอบแทนดี
&#8220;ไอแบงก์&#8221; เตรียมออกพันธบัตรซูกุก 5,000 ล้านบาท จ่ายอัตรากำไร 4.5% โชว์ได้ฟิทช์ให้เรตติ้ง AA พร้อมลุยในไตรมาส 3
24 ก.ค. 2555

“ไอแบงก์” เตรียมออกพันธบัตรซูกุก 5,000 ล้านบาท จ่ายอัตรากำไร 4.5% โชว์ได้ฟิทช์ให้เรตติ้ง AA พร้อมลุยในไตรมาส 3 
นายรักษ์ วรกิจโภคาทร รองกรรมการผู้จัดการสายพัฒนาธุรกิจและการตลาด ธนาคารอิสลามแห่งประเทศไทย (ไอแบงก์) เปิดเผยว่า ภายในปลายไตรมาส 3 ธนาคารจะออกพันธบัตรอิสลาม (ซูกุก) วงเงินประมาณ 5,000 ล้านบาท ซึ่งได้ผ่านความเห็นชอบจากกระทรวงการคลังแล้ว และได้รับการจัดอันดับความน่าเชื่อถือจากฟิทช์ เรทติ้งส์ ระดับ “AA” และรอผลการจัดอันดับความน่าเชื่อถือจากบริษัท ทริสเรทติ้ง ในสิ้นเดือน ก.ค.นี้ 
อย่างไรก็ตาม ขณะนี้อยู่ระหว่างการจ้างที่ปรึกษาทางการเงินเพื่อยื่นขออนุญาตคณะกรรมการกำกับหลัก ทรัพย์และตลาดหลักทรัพย์ (ก.ล.ต.) 
ทั้งนี้ ในเบื้องต้นจะเสนอขายนักลงทุนสถาบันในประเทศ กำหนดอายุพันธบัตร 5 ปี และ 7 ปี อัตรากำไรหรือผลตอบแทนประมาณ 4.5% อย่างไรก็ตามอาจจะมีการปรับผลตอบแทนเป็นขั้นบันไดเพื่อจูงใจนักลงทุน แม้ว่าในช่วงปลายไตรมาส 3 จะมีสถาบันการเงินต่างๆ ออกตราสารหนี้และรัฐบาลก็มีแผนที่จะรออกพันธบัตรกู้เงิน แต่คงไม่กระทบกับการออกพันธบัตรซูกุก เพราะเป็นกลุ่มลูกค้าคนละตลาด เพราะพันธบัตรซูกุกจะตอบสนองการลงทุนตามหลักศาสนาอิสลาม